উদ্ধার হল অপহৃত নাবালিকা! গ্রেফতার অধ্যাপিকা সহ তিন

ওয়েব ডেস্ক : অবশেষে উদ্ধার হল দমদম স্টেশন থেকে অপহৃত (Kidnapping) নাবালিকা। সোমবার ভোরে কসবা রোডের একটি বাড়ি থেকে ওই নাবালিকাকে উদ্ধার করে পুলিশ (Police)। ঘটনায় গ্রেফতার (Arrest) করা হয়েছে তিন অভিযুক্তকে। তাঁদের মধ্যে দীনবন্ধু অ্যান্ড্রুজ কলেজের সহকারী অধ্যাপিকা। তবে কী কারণে ওই নাবালিকাকে অপহরণ করা হয়েছিল সে বিষয়ে তদন্ত করে দেখছে পুলিশ।

পুলিশ সূত্রে খবর, এই অপহরণের ঘটনাটি ঘটেছিল গত ১৭ সেপ্টেম্বর। দমদম স্টেশনের (Dumdum Station) কাছ থেকে হঠাৎই নিখোঁজ হয়ে যায় ওই কিশোরী। এর পর পুলিশে এই অভিযোগ দায়ের করা হয়। তদন্তে নেমে পুলিশ প্রথমে স্টেশনের সিসিটিভি ফুটেজ খতিয়ে দেখে। সেই ফুটেজ থেকেই অভিযুক্তদের চিহ্নিত করা সম্ভব হয়। তার পরেই সোমবার ভোর প্রায় ছ’টার সময় কসবা রোডের ১৯২জি নম্বর বাড়িতে অভিযান চালিয়ে উদ্ধার করা হয় মেয়েটিকে। সেখান থেকেই গ্রেফতার হয় অভিযুক্ত তিন জন।

আরও খবর : পুজোতেও বৃষ্টি! কী বলছে আবহাওয়া দফতর

তিন অভিযুক্ত হল দীনবন্ধু অ্যান্ড্রুজ কলেজের সহকারী অধ্যাপিকা (Teacher) অরুণিমা চন্দা। তাঁর মেয়ে অনুষ্কা চন্দা চৌধুরী এবং ভাই অনুপভা চন্দা। পুলিশ সূত্রে খবর, অনুপভার কসবার বাড়িতেই অপহৃত নাবালিকাকে আটকে রাখা হয়েছিল।

তবে কেন এই অপহরণ, সেই প্রশ্নের উত্তর এখনও মেলেনি। সাধারণত অপহরণের পর মুক্তিপণের দাবি ওঠে। কিন্তু এই ঘটনায় তা ঘটেনি। পুলিশের ধারণা, অন্য কোনও ব্যক্তিগত কারণ বা পারিবারিক দ্বন্দ্ব থাকতে পারে এর পেছনে। বিষয়টি খতিয়ে দেখা হচ্ছে। জিজ্ঞাসাবাদ করা হচ্ছে অভিযুক্তদের। নাবালিকার শারীরিক অবস্থা স্থিতিশীল বলে জানিয়েছে পুলিশ। তবে মানসিক আঘাত কাটিয়ে উঠতে বিশেষজ্ঞ চিকিৎসকের সাহায্য নেওয়া হচ্ছে। এক কলেজ অধ্যাপিকা ও তাঁর পরিবারের সদস্যরা এ ধরনের অপরাধে যুক্ত হওয়ায় চাঞ্চল্য ছড়িয়েছে শিক্ষা মহলে।